-
A bu Abraham dalɔ kɛ gu hemi kɛ yemi nɔ (1-12)
-
Abraham ji nihi nɛ a ngɛ hemi kɛ yemi ɔ a tsɛ (11)
-
-
Nine su si womi ɔ nɔ kɛ gu hemi kɛ yemi ɔ nɔ (13-25)
Anɛ o maa suɔ nɛ o kane munyu nɛ ɔ ngɛ %% mi lo?
4 Ke jã a, lɛɛ mɛni wa ma de kaa wa nɛnɛ Abraham ná ngɛ he lo nya? 2 Kaa nɔ hyɛmi nɔ́ ɔ, ke ní tsumihi a he je nɛ a bu Abraham dalɔ ɔ, jinɛ e ko ná nɔ́ ko nɛ e ko da nɔ kɛ ko fĩa, se pi ngɛ Mawu blɔ fa mi. 3 Se mɛni ngmami ɔ de? “Abraham ná hemi kɛ yemi ngɛ Yehowa* mi, nɛ a bu lɔ ɔ dami ha lɛ.” 4 Jehanɛ ɔ, nɔ nɛ e tsuɔ ní ɔ, a bui e hiɔwo ɔ kaa dloomi nɔ́ ko, mohu ɔ, kaa hiɔ nɛ a ye lɛ. 5 Se adesa nɛ e tsu we ní, se mohu e heɔ Nɔ nɛ e buɔ nɔ nɛ e yi Mawu gbeye ɔ dalɔ ɔ yeɔ ɔ, a buɔ e hemi kɛ yemi ɔ kaa dami. 6 Kaa bɔ nɛ David hu tuɔ bua jɔmi nɛ adesa nɛ Mawu buɔ lɛ dalɔ, se pi ngɛ ní tsumihi a he ɔ náa a he munyu ɔ: 7 “Nihi nɛ a ngɔ a mlaa nɔ tɔmi ní peepeehi kɛ pa mɛ nɛ́ a ha a yayamihi a nɔ ha mɛ* ɔ ngɛ bua jɔmi; 8 adesa nɛ Yehowa* be e yayami he akɔtaa bue ɔ ngɛ bua jɔmi.” 9 Lɛɛ anɛ nihi nɛ a po mɛ ɔ pɛ nɛ a náa bua jɔmi nɛ ɔ lo, aloo mɔmlɔtɔtsɛmɛ ɔmɛ hu piɛɛ he? Ejakaa wa deɔ ke: “A bu Abraham hemi kɛ yemi ɔ kaa dami kɛ ha lɛ.” 10 Lɛɛ ngɛ mɛni si fɔfɔɛ mi nɛ a bu lɔ ɔ dami ɔ? Benɛ a po lɛ ɔ, aloo benɛ a pui lɛ ɔ? Jamɛ a be ɔ mi ɔ, a pui lɛ lolo, mohu ɔ, e ji mɔmlɔtɔtsɛ. 11 Nɛ e nine su okadi ko nɔ—lɔ ɔ ji, nɔ pomi—kaa dalɔ nɛ e ji kɛ gu hemi kɛ yemi nɛ e ná a nɔ benɛ a pui lɛ ɔ he nya sɔumi nɔ́,* konɛ e ba pee tsɛ kɛ ha nihi tsuo nɛ a ngɛ hemi kɛ yemi benɛ a ji mɔmlɔtɔtsɛmɛ ɔ, bɔ nɛ pee nɛ a bu mɛ dali; 12 konɛ e nyɛ nɛ e pee tsɛ kɛ ha nina nɛ a po mɛ, pi kɛ ha nihi nɛ a fĩɔ nɔ pomi se ɔ pɛ, se mohu kɛ ha nihi hu nɛ a nyɛɛɔ wa tsɛ Abraham hemi kɛ yemi nɛ e ná benɛ e ji mɔmlɔtɔtsɛ ɔ nane mami he ɔmɛ a se pɛpɛɛpɛ ɔ. 13 Ejakaa pi mlaa nɔ nɛ a gu kɛ wo Abraham aloo e nina a* si kaa e sa nɛ e nine nɛ su je ko nɔ kaa gbosi ní, mohu ɔ, hemi kɛ yemi nɔ nɛ́ a da kɛ bu lɛ dalɔ ɔ he je. 14 Ejakaa ke nihi nɛ a fĩɔ mlaa se ji gbosi ní yeli ɔ, lɛɛ se nami ko be hemi kɛ yemi he mɔ, nɛ si womi ɔ hu peeɔ yaka. 15 Ngɛ anɔkuale mi ɔ, Mlaa a ngɔɔ mi mi fumi kɛ baa, se he nɛ mlaa be ɔ, mlaa nɔ tɔmi ko hu be lejɛ ɔ. 16 Enɛ ɔ he je nɛ kɛ gu hemi kɛ yemi nɔ ɔ nɛ, konɛ e nyɛ nɛ e pee ngɛ dloomi nya, bɔ nɛ pee nɛ si womi ɔ nɛ ba mi kɛ ha e nina a* tsuo, pi kɛ ha nihi nɛ a fĩɔ Mlaa a se ɔ pɛ kɛkɛ, se mohu kɛ ha nihi nɛ a fĩ Abraham, nɔ nɛ e ji wɔ tsuo wa tsɛ ɔ hemi kɛ yemi ɔ se ɔ. 17 (Kikɛ nɛ ɔ pɛpɛɛpɛ ji bɔ nɛ a ngma a nɛ: “I ngɔ mo kɛ pee tsɛ kɛ ha je mahi fuu.”) Enɛ ɔ ba ngɛ Mawu, nɔ nɛ e ná hemi kɛ yemi ngɛ e mi ɔ hɛ mi, nɔ nɛ e haa nɛ ni gbogboehi baa wami mi, nɛ e tsɛɔ níhi nɛ a be ɔ kaa níhi nɛ a ngɛ ɔ.* 18 E ngɛ mi kaa hɛ kɛ nɔ fɔmi ko be mohu lɛɛ, se kɛ̃ ɔ, ngɛ hɛ kɛ nɔ fɔmi nɛ e ngɛ ɔ he je ɔ, e ná hemi kɛ yemi kaa e ma ba pee tsɛ kɛ ha je mahi fuu ngɛ nɔ́ nɛ a de ɔ nya: “Jã nɛ o nina* maa pee.” 19 Nɛ e ngɛ mi kaa e hemi kɛ yemi ɔ mi gbɔjɔɔ we mohu lɛɛ, se jamɛ a be ɔ mi ɔ, e bu lɛ nitsɛ e nɔmlɔ tso ɔ kaa nɔ́ ko nɛ e gbo (akɛnɛ e ye jeha 100 he je), nɛ jã kɛ̃ nɛ e bu Sara fɔmi kotoku ɔ hu kaa nɔ́ gbogboe.* 20 Se ngɛ Mawu si womi ɔ nya a, e hemi kɛ yemi ɔ mimiɛɛ we; mohu ɔ, e hemi kɛ yemi ɔ ha nɛ e ná he wami, nɛ e wo Mawu hɛ mi nyami 21 nɛ e ná nɔ mi mami nɛ mi wa kaa nɔ́ nɛ Mawu wo he si ɔ, Mawu ma nyɛ maa pee hulɔ. 22 Enɛ ɔ he ɔ, “a bu lɔ ɔ dami kɛ ha lɛ.” 23 Se munyu nɛ ji, ‘a bu lɔ ɔ kɛ ha lɛ’ ɔ, pi e he pɛ nɛ a ngma ngɛ, 24 mohu ɔ, a ngma ngɛ wɔ hu wa he, wɔ nihi nɛ wɔ hu a maa bu lɔ ɔ kɛ ha wɔ, akɛnɛ wa heɔ Mawu, nɔ nɛ e tle Yesu nɛ ji wa Nyɔmtsɛ ɔ si kɛ je gbeje ɔ yeɔ ɔ he je. 25 A ngɔ lɛ kɛ ha ngɛ wa yayami ɔmɛ a he, nɛ a tle lɛ si ngɛ dali nɛ a maa bu wɔ ɔ he je.